Elizabeth Arden

Florence Nightingale Graham, ezagunagoa Elizabeth Arden izen komertzialaz (Woodbridge, Ontario, Kanada, 1881eko abenduaren 31 – New York, AEB, 1966ko urriaren 18a) kanadar kosmetika enpresaburua izan zen, gero Elizabeth Arden Inc. sortu zuena, kosmetikoen inperioa eraiki zuen Ameriketako Estatu Batuetan. 1929an, Arden-ek luxuzko 150 areto inguru zituen Estatu Batuetan eta Europan. 1000 produktutik gora 22 herrialdetik gorako luxuzko merkatuan aurki zitezkeen. Bere markaren jabe bakarra zen, eta sasoi hartan munduko emakumerik aberatsenetakoa.

 Bizitza 
Arden 1881ean Ontario probintziako Woodbridge herrialdean jaio zen, Kanadan. Gurasoak Erresuma Batuko Kornualles konderritik Kanadara joanak ziren 1870eko hamarkadan. Aita William Graham eskoziarra zen eta ama Susan Kornuallesekoa zen. Susanek diru-laguntza bat jaso zuen Kornuallesen aberatsa zen izeba batengandik, heziketa ordaintzeko. Hala ere, Ardenek erizaintza ikasketak utzi zituen Toronton, Kanadan.

 Lan ibilbidea 
Geroago, Arden bere neba zaharrenarekin elkartu zen Manhattanen, kontulari lanetan jardun zuen denbora labur batean E. R. Squibb Pharmaceuticals Company-an. Hantxe egon zen bitartean, Ardenek orduak eman zituen laborategian, azalaren zaintzari buruz ikasten. Gero, Eleanor-Adairrentzat lan egin zuen berriz ere, edertasunean aditua, "neskentzako tratamenduengatik" ezaguna.

Bere apaindegietan eta marketin-kanpainen bidez, Elizabeth Ardenek berrikuntza egin zuen emakumeei makillajea aplikatzen irakatsiz, baita kosmetikoen formulazio zientifikoa, makillaje edertzea eta begietarako, ezpainetarako eta aurpegirako koloreen konbinazioa bezalako kontzeptu aitzindariak ere.

Elizabeth Arden arduratu zen, neurri handi batean, makillaje-estilo egokia eta beharrezkoa ezartzeaz, dama baten irudi propioa lortzeko; izan ere, lehen, makillajea klase baxuenei lotuta zegoen, baita prostitutei ere. 

Arden adin ertaineko eta erakargarritasun gutxiko emakumeei zuzentzen zitzaien, zeinentzat edertasun produktuek irudi gazte eta ederra ematen zutela agintzen baitzuten. 

Arlo politikoan, Elizabeth Arden emakume kontserbadorea izan zen, Alderdi Errepublikanoa babestu zuena.

 Elizabeth Arden edertasun enpresa 
1909an, Elizabeth Arden-ek elkarte bat sortu zuen Elizabeth Hubbard-ekin, edertasunean aditua. Harreman komertziala sei hilabeteren ostean desegin zen. Grahamek izen komertzial bat sortu nahi zuen, eta "Elizabeth" erabili zuen edertasun-aretoko kartelean dirua aurrezteko, eta "Arden" abizena aukeratu zuen, inguruko etxalde batekoa. Horrelaxe sortu zen "Elizabeth Arden" izen komertziala. Gero, Arden-ek Red Door (euskaraz: Ate gorria) aretoa sortu zuen 1910ean New Yorken, eta ordutik bere izenaren sinonimoa izan da.

1912an, Arden Frantziara joan zen edertasun-tratamenduen eta aurpegiko masajeen teknikak ikastera. Teknika horiek ohikoak ziren Parisko edergintza-aretoetan. New Yorkera itzuli zen berak sortutako kolorete eta eguzki-hauts bilduma batekin. Elizabeth Arden 1915ean hasi zen bere nazioarteko operazioak hedatzen eta beste herrialde batzuetan edertasun aretoak irekitzen hasi zenean. 1934an Ardenek Maine Chance spa erresidentziala inauguratu zuen Roman (Maine), Estatu Batuetako lehen spa ederra. Spa hori 1970. urtera arte egon zen martxan.thumb|Elizabeth Arden Grahamen hilarria Sleepy Hollowko hilerrian.

 Heriotza 
1966an Manhattaneko Lenox Hill Ospitalean hil zen Arden. Sleepy Hollowko hilerrian lurperatu zuten, Sleepy Hollowen, New Yorken, bere bataio-izenarekin, Elizabeth N. Graham.

 Sariak eta aintzatespenak 

 1962an, Frantziako Gobernuak Ohorezko Legioa eman zion Elizabeth Ardeni, kosmetikoen industriari egindako ekarpen garrantzitsuarengatik.

 Erreferentziak 

 Bibliografia 
 Allan Lewis, Alfred; Woodworth, Constance (1975). Miss Elizabeth Arden. Barcelona: Grijalbo. ISBN 84-253-0470-9. 
 Drachman, Virginia G. (2002). Enterprising Women: 250 Years of American Business. UNC Press Books. ISBN 9780807854297. 
 Sicherman, Barbara (1980). Notable American Women: The Modern Period : a Biographical Dictionary. Harvard University Press. ISBN 9780674627338. 
 Willett, Julie A. (2010). The American Beauty Industry Encyclopedia. ABC-CLIO. ISBN 9780313359491. 
 Woodhead, Lindy (2010). War Paint: Madame Helena Rubinstein and Miss Elizabeth Arden: Their Lives, Their Times, Their Rivalry. John Wiley & Sons. ISBN 9781118040034. 

 Kanpo estekak 

Kategoria:Kanadarrak
Kategoria:Ameriketako Estatu Batuetako enpresaburuak
Kategoria:Emakume enpresaburuak
Kategoria:XX. mendeko emakumeak
Kategoria:Ohorezko Legioko zaldunak